
Siekdamas užtikrinti tinkamą Lietuvos Respublikos policijos veiklos įstatyme (Žin., 2000, Nr. 90-2777) ir kituose įstatymuose policijai pavestų pagrindinių uždavinių įgyvendinimą, kokybišką policijos paslaugų teikimą visuomenei, taip pat atsižvelgdamas į mažėjančius žmogiškuosius ir finansinius išteklius bei didėjantį darbo krūvį:
1. Įpareigoju teritorinių ir specializuotų policijos įstaigų vadovus:

1.1. organizuojant pavaldžių pareigūnų veiklą, prioritetą teikti Lietuvos Respublikos policijos veiklos įstatyme nustatytiems pagrindiniams policijos uždaviniams įgyvendinti;

1.2. veiklos sričių kontrolę ar priežiūrą, kurios vykdymas yra pagrindinė kitos valstybės ar savivaldybės įstaigos funkcija, o policijai įstatymai suteikia tik teisę šią funkciją vykdyti, atlikti  tik turint neišnaudotų žmogiškųjų išteklių ir esant finansinei galimybei;
1.3. teikti pagalbą bendrose prevencinėse priemonėse kitų valstybės ar savivaldybės įstaigų pareigūnams tik pagal iš anksto suderintus planus, o šalies mastu organizuojamose priemonėse, tik esant policijos generalinio komisaro pritarimui; 
1.4. priimti sprendimus pristatyti asmenis į kitų valstybės ar savivaldybės įstaigų buveines administracinių teisės pažeidimų protokolams surašyti tik tais atvejais, kai nustatoma, kad pačios įstaigos be policijos pagalbos neturi galimybės užtikrinti administracinių teisės pažeidimų bylų teisenos uždavinių įgyvendinimo;
1.5. peržiūrėti policijos įstaigos pasirašytus bendradarbiavimo susitarimus, siekiant optimizuoti policijos įstaigos įsipareigojimus kitoms įstaigoms, kai šie įsipareigojimai nesusiję (mažai susiję) su tiesioginių policijos funkcijų vykdymu. Apie susitarimų peržiūros rezultatus (įsipareigojimų nutraukimą, pakeitimą, galiojančius įsipareigojimus iki 2013 m. vasario 15 d.) informuoti Policijos departamento prie Vidaus reikalų ministerijos (toliau – Policijos departamentas) Štabą.
2. P a v e d u Policijos departamento Štabui iki 2013 m. kovo 1 d. apibendrinti iš policijos įstaigų gautą informaciją ir pateikti ją Policijos departamento vadovybei.

3. S k e l b i u  nurodymą Policijos departamento prie Vidaus reikalų ministerijos interneto svetainėje.

